Rýchlostná cesta S1 (Poľsko)

Rýchlostná cesta S1 () je rýchlostná cesta v Poľsku v Sliezskom vojvodstve, ktorá začína na križovatke s diaľnicou A1 v Pyrzowiciach a smeruje na juh východne od Hornosliezskej aglomerácie, ďalej cez Bielsko-Biału, Żywiec k slovenskej štátnej hranici vo Zwardoni, odkiaľ pokračuje ako diaľnica D3. Po dokončení bude mať cesta celkovú dĺžku 135 km. S1 je súčasťou Paneurópskeho dopravného koridoru VI.

V úseku Pyrzowice – Żywiec a pri štátnej hranici je cesta plánovaná v plnom profile, medzi týmito úsekmi v polprofile so zachovaním rezervy pre prípadné dobudovanie na plný profil. Na trase sú projektované 3 tunely: Tunel Emilia, ktorý bol odovzdaný do prevádzky 5. marca 2010 a ďalšie dva, ktoré sú vo fáze výstavby.

Úseky cesty

V prevádzke 
 severovýchodný obchvat Bielsko-Białej, ktorého súčasťou je 9,1 km dlhý úsek S69 (zmluva bola podpísaná 22. októbra 2008), otvorený 28. októbra 2011
 Bielsko-Biała – Żywiec v plnom profile s dĺžkou 15,5 km. Zmluva bola podpísaná 20. júla 2010 s konzorciom firiem Polimex Mostostal S.A., Doprastav a.s. a Zakład Robót Mostowych Mostmar, otvorený 24. júla 2015
 Żywiec – Browar – Przybędza s dĺžkou 7,7 km (vrátane 1,5 km dlhého privádzača), otvorený 8. januára 2007
 Milówka – Zwardoń
 Milówka – Laliki s dĺžkou 4,8 km (vrátane 1,8 km dlhého privádzača z centra Milówky), otvorený 8. januára 2007 (Milówka – Szare), respektíve 5. decembra 2008 (Szare – Laliki)
 Laliki – Laliki II s dĺžkou 2,7 km (vrátane tunela Emilia), otvorený 5. marca 2010. Tunel sa skladá z dvoch tubusov, z ktorých jeden je určený na technické a evakuačné účely.
 Laliki II – Zwardoń/Myto–Skalité s dĺžkou 4,5 km (z toho 1,4 km v plnom profile). Prvý úsek s dĺžkou 1,3 km v Lalikach bol otvorený v roku 2000, úsek v plnom profile pri štátnej hranici spolu s novým hraničným priechodom 16. januára 2006 a úsek Laliki II – Zwardoń 11. decembra 2008.

Plánované 
 Przybędza – Milówka s dĺžkou 8 km. Začiatok výstavby tohto úseku ako obchvatu Węgierskej Górki je plánovaný na roky 2010 – 2011

Označenie 
Do roku 2016 bol tento úsek označený ako cesta S69 a ako S1 bola označená dnešná cesta S52.

Referencie

Iné projekty

Zdroj 

Rýchlostné cesty v Poľsku